ລັດຖະມົນຕີກະຊວງຕຳຫລວດຫວຽດນາມ ຕ້ອນຮັບເອກອັກຄະລັດຖະທູດໄທປະຈຳ ຫວຽດນາມ
ທ່ານພົນເອກ ເຈີ່ນດ້າຍກວາງ ຕ້ອນຮັບ
ທ່ານ ພັນຢາຣັກ ພູມສັບເອກອັກຄະລັດຖະທູດ ໄທ
(ພາບ: cand.com.vn)
ຕອນບ່າຍວັນທີ 8/12, ຢູ່ຮ່າໂນ້ຍ ທ່ານພົນເອກ ເຈີ່ນດ້າຍກວາງ ລັດຖະມົນຕີວ່າການກະຊວງຕຳຫລວດ ຫວຽດນາມ ໄດ້ໃຫ້ການຕ້ອນຮັບທ່ານ ພັນຢາຣັກ ພູມສັບ, ເອກອັກຄະລັດຖະທູດ ວິສາມັນ ຜູ້ມີອຳນາດເຕັມ ແຫ່ງລາຊະອານາຈັກ ໄທ ປະຈຳ ຫວຽດນາມ ເນື່ອງໃນໂອກາດສິ້ນສຸດໜ້າທີ່ການທູດຢູ່ ຫວຽດນາມ. ທີ່ການຕ້ອນຮັບ, ທ່ານລັດຖະມົນຕີ ເຈີ່ນດ້າຍກວາງ ເນັ້ນໜັກວ່າ: ບົນພື້ນຖານການພົວພັນຄູ່ຮ່ວມມືຍຸດທະສາດໃນຊຸມປີຜ່ານມາ, ການຮ່ວມມືລະຫວ່າງ 2 ປະເທດ ຫວຽດນາມ - ໄທ ໄດ້ຮັບການຊຸກຍູ້, ພັດທະນາໃນທຸກຂົງເຂດຄື: ດ້ານການເມືອງ, ເສດຖະກິດ, ວັດທະນະທຳ - ສັງຄົມ, ການປ້ອງກັນຊາດປ້ອງກັນຄວາມສະຫງົບ, ນຳມາເຊິ່ງປະສິດທິຜົນແທດຈິງ, ປະກອບສ່ວນຢ່າງຕັ້ງໜ້າເຂົ້າໃນພາລະກິດສ້າງສາ ແລະ ພັດທະນາຢູ່ແຕ່ລະປະເທດ; ເພື່ອສັນຕິພາບ, ສະຖຽນລະພາບຂອງພາກພື້ນ ແລະ ໂລກ. ກະຊວງຕຳຫລວດ ຫວຽດນາມ ຕີລາຄາສູງບັນດາການປະກອບສ່ວນຢ່າງຕັ້ງໜ້າ ຂອງທ່ານເອກອັກຄະລັດຖະທູດໃນການປະຕິບັດໜ້າທີ່ການທູດຢູ່ ຫວຽດນາມ ດ້ວຍການເຄື່ອນໄຫວຫລາຍຢ່າງ ເພື່ອແນໃສ່ຍົກສູງການພົວພັນລະຫວ່າງ 2 ປະເທດ ໃຫ້່ເໝາະສົມກັບທີ່ຕັ້ງ, ບົດບາດ, ພູມສາດການເມືອງຢູ່ພາກພື້ນ, ສ້າງເງື່ອນໄຂເປັນເຈົ້າການເຊື່ອມໂຍງຢ່າງຄົບຖ້ວນກັບປະຊາຄົມ ອາຊຽນ. ທ່ານລັດຖະມົນຕີ ເຈີ່ນດ້າຍກວາງ ປາດຖະໜາວ່າ: ໃນຖານະຕຳແໜ່ງໃໝ່, ທ່ານເອກອັກຄະລັດຖະທູດຈະສືບຕໍ່ເອົາໃຈໃສ່, ຊຸກຍູ້ການພົວພັນ 2 ປະເທດເວົ້າລວມ ແລະ ລະຫວ່າງກະຊວງຕຳຫລວດກັບບັນດາອົງການປະຕິບັດກົດໝາຍຂອງ ໄທ ເວົ້າສະເພາະນັບມື້ນັບພັດທະນາ, ເໝາະສົມກັບການພົວພັນຄູ່ຮ່ວມມືຍຸດທະສາດຂອງ 2 ປະເທດ.
(ແຫຼ່ງຄັດຈາກ VOV)